ROZHODNUTIE KOMISIE
z 3. decembra 2007,
ktorým sa mení a dopĺňa rozhodnutie 2006/415/ES o určitých ochranných opatreniach v súvislosti s vysokopatogénnou vtáčou chrípkou podtypu H5N1 u hydiny v Spojenom kráľovstve, Rumunsku a Poľsku
[oznámené pod číslom K(2007) 6109]
(Text s významom pre EHP)
(2007/785/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
so zreteľom na smernicu Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (3), a najmä na jej článok 63 ods. 3,
keďže:
(1)
Rozhodnutím Komisie 2006/415/ES zo 14. júna 2006 o určitých ochranných opatreniach v súvislosti s vysokopatogénnou vtáčou chrípkou podtypu H5N1 u hydiny v Spoločenstve, ktorým sa zrušuje rozhodnutie 2006/135/ES (4), sa stanovujú určité ochranné opatrenia, ktoré sa majú uplatňovať s cieľom zabrániť šíreniu tejto choroby vrátane zriadenia oblastí A a B v súvislosti s predpokladaným alebo potvrdeným ohniskom tejto choroby.
(2)
V dôsledku výskytu ohniska vysokopatogénnej vtáčej chrípky podtypu H5N1 v Spojenom kráľovstve v grófstve Suffolk bolo rozhodnutie 2006/415/ES zmenené a doplnené rozhodnutím 2007/731/ES (5) s cieľom zmeniť a doplniť prílohu k rozhodnutiu 2006/415/ES.
(3)
Ochranné opatrenia, ktoré Spojené kráľovstvo prijalo v súlade s rozhodnutím 2006/415/ES vrátane zriadenia oblastí A a B podľa článku 4 uvedeného rozhodnutia, boli teraz preskúmané v rámci Stáleho výboru pre potravinový reťazec a zdravie zvierat.
(4)
Vzhľadom na to, že v zóne obmedzenia sa vyskytlo ďalšie ohnisko tejto choroby, vymedzenie oblasti podliehajúcej obmedzeniam a trvanie uvedených opatrení by sa malo upraviť s cieľom zohľadniť epidemiologickú situáciu.
(5)
V dôsledku výskytu ohniska vysokopatogénnej vtáčej chrípky podtypu H5N1 v drobnochove hydiny v Rumunsku v kraji Tulcea bolo rozhodnutie 2006/415/ES zmenené a doplnené rozhodnutím 2007/770/ES (6) s cieľom zmeniť a doplniť prílohu k rozhodnutiu 2006/415/ES.
(6)
Ochranné opatrenia, ktoré prijalo Rumunsko podľa rozhodnutia 2006/415/ES vrátane zriadenia oblastí A a B podľa článku 4 uvedeného rozhodnutia, sa teraz v rámci Stáleho výboru pre potravinový reťazec a zdravie zvierat preskúmali.
(7)
Poľsko oznámilo Komisii dve ohniská vysokopatogénnej vtáčej chrípky podtypu H5N1 v chove hydiny na svojom území v obci Brudzeń Duży a prijalo príslušné opatrenia v súlade s rozhodnutím 2006/415/ES vrátane zriadenia oblastí A a B podľa článku 4 uvedeného rozhodnutia.
(8)
Komisia preskúmala tieto opatrenia v spolupráci s Poľskom a domnieva sa, že hranice oblastí A a B zriadených príslušným orgánom v tomto členskom štáte sú v dostatočnej vzdialenosti od skutočného miesta ohniska tejto choroby. Oblasti A a B v Poľsku možno preto potvrdiť a môže sa stanoviť trvanie uvedenej regionalizácie.
(9)
Rozhodnutie 2006/415/ES by sa preto malo zodpovedajúcim spôsobom zmeniť a doplniť.
(10)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2006/415/ES sa nahrádza textom prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 3. decembra 2007